(Návrh)

**VYHLÁŠKA**

**Ministerstva spravodlivosti Slovenskej republiky**

z ................. 2022,

**ktorou sa mení a dopĺňa vyhláška Ministerstva spravodlivosti Slovenskej republiky**

**č. 368/2008 Z. z., ktorou sa vydáva Poriadok výkonu trestu odňatia slobody v znení neskorších predpisov**

Ministerstvo spravodlivosti Slovenskej republiky podľa § 102 ods. 1 písm. a) až l) a s) a t) a ods. 2 zákona č. 475/2005 Z. z. o výkone trestu odňatia slobody a o zmene a doplnení niektorých zákonov v znení neskorších predpisov ustanovuje:

**Čl. I**

Vyhláška Ministerstva spravodlivosti Slovenskej republiky č. 368/2008 Z. z., ktorou sa vydáva Poriadok výkonu trestu odňatia slobody v znení vyhlášky č. 500/2013 Z. z. a vyhlášky č. 136/2015 Z. z. sa mení a dopĺňa takto:

**1.** V § 2 ods. 1 písm. c) sa slovo „colníkmi“ nahrádza slovami „ozbrojenými príslušníkmi finančnej správy“.

**2.** V § 5 odsek 2 znie:

„(2) V súvislosti s hygienickým a protiepidemickými opatreniami môže lekár nariadiť odsúdenému, aby sa oholil a ostrihal.“.

**3.** V § 7 odsek 1 znie:

„(1) Generálneho riaditeľstva Zboru väzenskej a justičnej stráže (ďalej len „generálne riaditeľstvo“) prostredníctvom určený príslušníka oznámi dotknutým ústavom určenie ústavu, v ktorom bude odsúdený vykonávať trest. Riaditeľ ústavu alebo ním určený príslušník zboru určí oddiel, kde bude odsúdený ubytovaný; pri umiestnení do oddielu sa spravidla určí môže určiť aj zaradenie odsúdeného do práce.“.

**4.** V § 7 ods. 4 druhá veta znie:

„Členmi komisie sú pedagóg, psychológ, lekár alebo iný zdravotnícky pracovník, sociálny pracovník, príslušník zboru z organizačno-právneho oddelenia, úseku zamestnávania, výroby a odbytu, preventívno-bezpečnostnej služby a oddelenia ochrany.“.

**5.** V § 7 ods. 4 sa za druhú vetu vkladajú nová tretia a nová štvrtá veta, ktorá znejú:

„Zdravotnú spôsobilosť na zaradenie do práce posudzuje lekár. O návrhu umiestnenia informuje komisia odsúdeného.“

**6.** V § 8 ods. 2 sa slová „generálne riaditeľstvo“ nahrádzajú slovami „generálny riaditeľ alebo ním určený príslušník zboru“.

**7.** V § 8 ods. 4 sa slová „generálne riaditeľstvo zamietlo“ nahrádzajú slovami „generálny riaditeľ alebo ním určený príslušník zamietol“.

**8.** V § 9 ods.1 sa za slovom „oddiele“ vypúšťa čiarka a slová „okrem oddielu doživotných trestov,“.

**9.** V § 9 ods. 2 sa slová „podľa § 20, 21 a 78“ nahrádzajú slovami „podľa § 20 a 21“.

**10.** V § 9 ods. 7 druhá veta znie:

„Pedagóg oddielu doživotných trestov, oddielu špecializovaného zaobchádzania a oddielu s bezpečnostným režimom zabezpečuje zaobchádzanie v skupine, do ktorej je umiestnených spravidla 20 odsúdených.“.

**11.** § 9 sa dopĺňa odsekom 8, ktorý znie:

„(8) Koordináciu vzdelávania, resocializačno-výchovných programov, kultúrno-osvetovej a záujmovej činnosti zabezpečuje v každom ústave určený špecialista, ktorý zabezpečuje tieto aktivity spravidla pre 500 odsúdených.“.

**12.** V § 11 odsek 2 znie:

„(2) Ak nemožno odsúdeného, ktorý je prvýkrát vo výkone trestu umiestniť do otvoreného oddelenia, ubytuje sa spravidla v izbe určenej pre prvotrestané osoby, ak nie je potrebné u neho uplatniť ďalšie metódy a postupy zaobchádzania v špecializovanom oddiele.“.

**13**. V § 11 sa vypúšťajú odseky 4 a 5. Poznámka pod čiarkou k odkazu 5 sa vypúšťa.

**14.** V § 12 odsek 1 znie:

„(1) Vedúci otvoreného oddelenia predloží komisii návrh na určenie ďalšieho umiestnenia odsúdeného, ak

a) odsúdený neplní určený program zaobchádzania alebo závažným spôsobom porušil ústavný poriadok,

b) začne sa voči odsúdenému trestné konanie v inej veci alebo súd nariadil výkon ďalšieho trestu,

c) je na to dôvod uvedený v § 8 ods. 5 písm. b) zákona,

d) je u odsúdeného potrebné uplatniť ďalšie metódy a postupy zaobchádzania v inom špecializovanom oddiele,

e) súd nariadil ochranné liečenie ústavným spôsobom.“.

**15.** V § 12 ods. 3 tretia veta znie:

„Počas oddeleného ubytovania sa odsúdený v izbe alebo cele uzamyká a neuplatňujú sa u neho zmiernenia podľa § 76 ods. 3 zákona.“.

**16.** V § 13 odsek 1 znie:

„(1) Do diferenciačnej skupiny „B“ v ústave s minimálnym stupňom stráženia možno umiestniť odsúdeného, ak

a) nie je možné odsúdeného umiestniť do otvoreného oddelenia,

b) bol preradený na ďalší výkon trestu z ústavu so stredným stupňom stráženia, alebo

c) plní program zaobchádzania v diferenciačnej skupine „C“.“.

**17.** V § 13 ods. 2 sa vypúšťa písmeno b).

Doterajšie písmená c) a d) sa označujú ako písmená b) a c).

**18.** § 14 znie:

„§ 14

(1) Do diferenciačnej skupiny „C“ v ústave s minimálnym stupňom stráženia sa umiestni odsúdený, ak

a) neplní program zaobchádzania v diferenciačnej skupine B, alebo

b) opakovane sa počas výkonu väzby alebo výkonu trestu dopustil disciplinárneho previnenia.“.

(2) V diferenciačnej skupine „C“ v ústave s minimálnym stupňom stráženia

a) zaobchádzanie je zamerané na dôsledné dodržiavanie povinností a zabezpečenie základných práv,

b) odsúdeného možno zaradiť do práce na pracovisko v ústave alebo pracovisko s dozorom mimo ústavu,

c) dôraz sa kladie na režim, osvojovanie si pracovných návykov, zručností a zmenu hodnotovej orientácie a postojov,

d) o aktivitách vo voľnom čase rozhoduje pedagóg,

e) odsúdeného možno ubytovať v cele alebo v izbe.“.

**19.** § 16 až 18 znejú:

„§ 16

(1) Do diferenciačnej skupiny „A“ v ústave so stredným stupňom stráženia možno umiestniť odsúdeného

a) po pobyte v nástupnom oddiele, ak je vo výkone trestu prvýkrát a nie je potrebné uplatniť ďalšie metódy a postupy zaobchádzania v špecializovanom oddiele, alebo

b) na základe návrhu pedagóga podľa § 9 ods. 6 alebo na základe hodnotenia plnenia programu zaobchádzania podľa § 26 ods. 4.

(2) V diferenciačnej skupine „A“ v ústave so stredným stupňom stráženia

a) zaobchádzanie je zamerané na zmiernenie negatívneho vplyvu výkonu trestu na osobnosť odsúdeného,

b) odsúdený sa zaraďuje spravidla na nestrážené pracovisko mimo ústavu,

c) odsúdený sa ubytuje v izbe alebo neuzamykanej cele,

d) na určenom priestranstve môže vykonávať záujmovú činnosť a športovú činnosť a možno mu povoliť voľný pohyb mimo ubytovne alebo oddielu, ak je situovaný v stráženom objekte ústavu.

§ 17

(1) Do diferenciačnej skupiny „B“ v ústave so stredným stupňom stráženia možno umiestniť odsúdeného, ak

a) po pobyte v nástupnom oddiele nie je možné odsúdeného umiestniť v diferenciačnej skupine A alebo nie je potrebné uplatniť ďalšie metódy a postupy zaobchádzania v špecializovanom oddiele,

b) bol preradený do ďalšieho výkonu trestu z ústavu s maximálnym stupňom stráženia, alebo

c) plní program zaobchádzania v diferenciačnej skupine „C“.

(2) V diferenciačnej skupine „B“ v ústave so stredným stupňom stráženia

a) zaobchádzanie je zamerané najmä na rozvíjanie osobnostných rezerv odsúdeného,

b) odsúdeného možno zaradiť do práce na strážené pracovisko alebo na nestrážené pracovisko mimo ústavu,

c) odsúdeného možno ubytovať v izbe alebo neuzamykanej cele.

§ 18

(1) Do diferenciačnej skupiny „C“ v ústave so stredným stupňom stráženia sa umiestni odsúdený, ak

a) neplní program zaobchádzania v diferenciačnej skupine B,

b) opakovane sa počas výkonu väzby alebo výkonu trestu dopustil disciplinárneho previnenia, alebo

c) bol preradený z ústavu s minimálnym stupňom stráženia.

(2) V diferenciačnej skupine „C“ v ústave so stredným stupňom stráženia

a) zaobchádzanie je zamerané na dodržiavanie ústavného poriadku a disciplíny,

b) odsúdený sa zaraďuje do práce na pracovisko v ústave alebo strážené pracovisko mimo ústavu,

c) do aktivít organizovaných pre celý ústav sa odsúdený zaraďuje len so súhlasom pedagóga,

d) odsúdený sa ubytuje v izbe alebo cele.“.

**20.** § 20 a 21 znejú:

„§ 20

(1) Do diferenciačnej skupiny „A“ v ústave s maximálnym stupňom stráženia možno umiestniť odsúdeného

a) po pobyte v nástupnom oddiele, ak je vo výkone trestu prvýkrát a nie je potrebné uplatniť ďalšie metódy a postupy zaobchádzania v špecializovanom oddiele,

b) na základe hodnotenia plnenia programu zaobchádzania podľa § 26 ods. 4, ak odsúdený plní program zaobchádzania v diferenciačnej skupine B.

(2) Na základe hodnotenia plnenia programu zaobchádzania podľa § 26 ods. 4, ak odsúdený plní program zaobchádzania, možno po vykonaní piatich rokov uloženého trestu v diferenciačnej skupine „B“ v ústave s maximálnym stupňom stráženia umiestniť do diferenciačnej skupiny „A“ aj odsúdeného na doživotný trest.

(3) V diferenciačnej skupine „A“ v ústave s maximálnom stupňom stráženia

a) zaobchádzanie je zamerané na zmiernenie negatívneho vplyvu dlhodobého pobytu vo výkone trestu na osobnosť odsúdeného,

b) dôraz sa kladie na rozvoj pozitívnych osobnostných vlastností odsúdeného a odstraňovanie subjektívnych príčin páchania trestnej činnosti,

c) odsúdený sa ubytuje v izbe alebo neuzamykanej cele,

d) odsúdený môže byť výnimočne zaradený do práce na strážené pracovisko mimo ústavu.

§ 21

(1) Do diferenciačnej skupiny „B“ v ústave s maximálnym stupňom stráženia možno umiestniť odsúdeného, ak

a) po pobyte v nástupnom oddiele nie možné odsúdeného umiestniť v diferenciačnej skupine A alebo nie je potrebné uplatniť ďalšie metódy a postupy zaobchádzania v špecializovanom oddiele,

b) plní program zaobchádzania v diferenciačnej skupine C,

c) nie je dôvod na ďalšie umiestnenie v oddiele doživotných trestov.

(2) V diferenciačnej skupine „B“ v ústave s maximálnym stupňom stráženia

a) zaobchádzanie je zamerané na zmiernenie negatívneho vplyvu dlhodobého pobytu vo výkone trestu na osobnosť odsúdeného,

b) dôraz sa kladie na odstraňovanie subjektívnych príčin páchania trestnej činnosti,

c) odsúdeného možno zaradiť do práce na pracovisko v ústave,

d) odsúdený sa ubytuje v cele.“.

**21.** V § 22 odsek 1 znie:

„(1) Do diferenciačnej skupiny „C“ v ústave s maximálnym stupňom stráženia sa umiestni odsúdený, ak

a) neplní program zaobchádzania v diferenciačnej skupine B,

b) opakovane sa dopustil počas výkonu väzby alebo výkonu trestu disciplinárneho previnenia,

c) bol preradený z ústavu so stredným stupňom stráženia.“.

**22.** V § 22 ods. 2 písm. b) sa vypúšťajú slová „alebo v celách“.

**23.** V § 22 ods. 2 písm. d) sa vypúšťajú slová „a uzamykaný“.

**24.** V § 23 odsek 1 znie:

„(1) Pedagóg oddielu, do ktorého je odsúdený umiestnený po pobyte v nástupnom oddiele, vypracuje program zaobchádzania a oznámi odsúdenému určené ciele, úlohy a činnosti. Na účely stanovenia programu zaobchádzania odsúdenému a hodnotenia jeho plnenia je príslušník zboru a zamestnanec zboru oprávnený spracúvať poznatky o prejavoch správania a postojoch odsúdeného.“.

**25.** V § 23 ods. 2 sa za slová „so psychológom,“ vkladajú slová „špeciálnym pedagógom, koordinátorom vzdelávania“.

**26.** V § 23 odsek 4 znie:

„(4) Program zaobchádzania obsahuje ciele a úlohy určené odsúdenému v oblasti zaraďovania do vzdelávania, resocializačných a výchovno-vzdelávacích programov, terapeutických aktivít, práce a v oblasti vzťahov s vonkajším prostredím a zmysluplného trávenia voľného času. Ak pre naplnenie účelu zaobchádzania pedagóg neidentifikuje v prípade odsúdeného v niektorej z oblastí uvedenej v prvej vete potrebu stanovenia cieľa, tak sa odsúdenému v tejto oblasti programu zaobchádzania neurčujú ciele a úlohy.“.

**27.** § 23 sa dopĺňa odsekom 5, ktorý znie:

„(5) Umiestnenie do diferenciačnej skupiny alebo špecializovaného oddielu nemá vplyv na ciele a úlohy určené odsúdenému v oblasti vzdelávania, resocializačných a výchovno-vzdelávacích programov, terapeutických aktivít, práce a v oblasti vzťahov s vonkajším prostredím a zmysluplného trávenia voľného času.“.

**28.** § 24 až 26 znejú:

„§ 24

(1) Resocializačný a výchovno-vzdelávací program predstavuje štandardizovanú individuálnu alebo skupinovú intervenčnú aktivitu v oblasti sociálnej komunikácie, sebapoznania, prípravy na trh práce, finančnej gramotnosti, zvyšovania právneho vedomia v oblasti ľudských práv, prevencie závislostí, prevencie domáceho násilia, budovania rodinných vzťahov a v ďalších oblastiach ovplyvňujúcich kriminogénne rizikové faktory recidívy trestnej činnosti. Odsúdený sa zaradí do konkrétneho typu resocializačného a výchovno-vzdelávacieho programu v súlade s rámcovým vymedzením cieľovej skupiny odsúdených, kontraindikáciami účasti a minimálnou dĺžkou trvania programu.

(2) Resocializačný a výchovno-vzdelávací program môže realizovať len ústav alebo subjekt, ktorý má platnú akreditáciu udelenú Ministerstvom spravodlivosti Slovenskej republiky. Podmienky a spôsob akreditácie určuje minister spravodlivosti Slovenskej republiky.

(3) Terapeutická aktivita predstavuje psychoterapeutickú metódu alebo terapeutickú techniku realizovanú odborníkom s príslušnou odbornou kvalifikáciou.

§ 25

Odsúdenému so zvyškom trestu kratším ako 12 mesiacov sa určia krátkodobé ciele zaobchádzania; dôraz pri zaobchádzaní sa kladie na nácvik sociálnych zručností, na pracovné uplatnenie a udržanie kontaktu s blízkymi osobami.

§ 26

Plnenie programu zaobchádzania

(1) Plnenie programu zaobchádzania hodnotí pedagóg najmenej raz za 12 mesiacov.

(2) Pedagóg môže pri hodnotení programu zaobchádzania do nasledujúceho obdobia aktualizovať existujúce úlohy alebo stanoviť nové úlohy. Pritom vychádza z výsledkov odsúdeného a poznatkov z priebežnej pedagogickej, sociálnej a psychologickej diagnostiky odsúdeného a z aktuálnej ponuky vzdelávacích, resocializačných a výchovno-vzdelávacích programov a terapeutických aktivít.

(3) Ciele a z nich vyplývajúce úlohy môže pedagóg zmeniť aj počas hodnoteného obdobia, osobitne v prípade potreby pri zmene diferenciačnej skupiny, trvalom premiestnení odsúdeného do iného ústavu, krízových stavoch odsúdeného alebo výrazných zmenách správania.

(4) Komplexné hodnotenie plnenia programu zaobchádzania sa vypracuje vždy pred vypracovaním hodnotenia na účely rozhodovania o

1. podmienečnom prepustení,
2. udelení milosti,
3. upustení od výkonu zvyšku trestu,
4. ochrannom dohľade a
5. premene zvyšku trestu odňatia slobody na trest domáceho väzenia.

(5) Komplexné hodnotenie plnenia programu zaobchádzania sa vypracuje aj v prípade rozhodovania o zmene spôsobu výkonu trestu, ako podklad pre komisiu.

(6) Pred prepustením odsúdeného z výkonu trestu pedagóg vyhodnotí priebeh plnenia programu zaobchádzania; ak je zabezpečená postpenitenciárna starostlivosť, odporučí pokračovanie v realizácii alebo ďalšie resocializačné aktivity a terapeutické aktivity.“.

**29.** V § 30 ods. 3 sa slová „asistent výživy“ nahrádzajú slovami „nutričný terapeut“.

**30.** V § 30 ods. 5 sa vypúšťajú slová „v minimálnom stupni stráženia“.

**31.** V § 30 odsek 6 znie:

„(6) Dohľad nad hygienickou a zdravotnou neškodnosťou, kvalitou stravy a hygienickými podmienkami jej prípravy, výdaja a skladovania, okrem prípravy podľa odseku 5, vykonáva lekár alebo iný zdravotnícky pracovník.“.

**32.** V § 30 ods. 7 sa slovo „dvakrát“ nahrádza slovom „trikrát“.

**33.** V § 31 odsek 3 znie:

„(3) Ak odsúdený podľa § 20 ods. 3 zákona používa vlastný odev a obuv, jednotlivé časti vlastného odevu nesmú sťažovať identifikáciu odsúdeného, nesmú byť označené názvami ozbrojených zborov, nesmú byť výstredné alebo v rozpore s § 40 písm. i) zákona.“.

**34.** V § 31 ods. 4 sa za slová „odevu a“ vkladá slovo „spodnej“.

**35.** V § 31 ods. 5 sa slovo „odevu“ nahrádza slovami „vlastného odevu, spodnej bielizne a“.

**36.** V § 34 ods. 4 sa slovo „písomnej“ nahrádza slovom „preukázateľnej“ a za slová „sa zaevidujú na“ sa vkladá slovo „osobné“.

**37.** § 36 vrátane nadpisu znie:

„§ 36

Návštevy

(1) Návšteva sa vykoná na základe povolenia na návštevu schváleného riaditeľom ústavu alebo ním určeným príslušníkom zboru za podmienok ustanovených v zákone. Pri určovaní termínu a času realizácie návštev odsúdeného, ktorého dieťa je žiakom školy, prihliada riaditeľ ústavu alebo ním určený príslušník zboru na čas vyučovania dieťaťa.

(2) Pred začiatkom a po skončení fyzickej návštevy sa vykoná osobná prehliadka odsúdeného osobou rovnakého pohlavia.

(3) Za priebeh návštev zodpovedá určený príslušník zboru. Pred návštevou v súlade s § 24 zákona poučí odsúdeného a návštevníkov o zásadách správania pri návšteve uvedených v prílohe č. 1, odpovedá na ich prípadné otázky; návštevu preruší alebo predčasne ukončí, ak nastanú dôvody podľa § 24 ods. 7 zákona.

(4) Návšteva poverených zástupcov štátnych orgánov, orgánov územnej samosprávy, právnických osôb, fyzických osôb, záujmových združení občanov, cirkví, náboženských spoločností, nadácií a charitatívnych organizácií vykonaná v súvislosti s plnením programu zaobchádzania sa nepovažuje za návštevu podľa § 24 ods. 1 zákona.

(5) Pre návštevníkov je k dispozícii čakáreň a kútik pre matky s deťmi. V čakárni je k dispozícii zákon, táto vyhláška a ústavný poriadok.

(6) Osoba mladšia ako 15 rokov sa môže zúčastniť na fyzickej návšteve len v sprievode plnoletej osoby.

(7) Podmienky zabezpečenia videonávštevy určí riaditeľ ústavu.

(8) Vykonanie návštevy, jej prerušenie alebo predčasné ukončenie sa eviduje.“.

**38.** V § 37 odsek 2 znie:

„(2) Došlá korešpondencia sa po nahliadnutí bez zbytočného odkladu odovzdá odsúdenému okrem korešpondencie,

a) ktorá obsahuje nedovolenú informáciu alebo vec,

b) v inom ako štátnom jazyku,

c) ktorej obsah zakladá podozrenie z páchania trestnej činnosti alebo priestupku.“.

**39.** § 37 sa dopĺňa odsekom 6, ktorý znie:

„(6) Poštové známky doručené v korešpondencii sa považujú za veci osobnej potreby.“.

**40.** § 39 a 40 vrátane nadpisov znejú:

„§ 39

Telefonovanie

(1) Podmienky používania telefónneho zariadenia a videotelefónneho zariadenia určí riaditeľ ústavu.

(2) Ústav nesprostredkúva hovory adresované odsúdenému do ústavu. Riaditelia ústavov po vzájomnej dohode môžu povoliť telefonovanie medzi odsúdenými navzájom a medzi obvinenými a odsúdenými, ak ide o blízke osoby a ak to technické podmienky ústavu umožňujú. Náklady telefonovania znáša volajúci obvinený alebo odsúdený.

(3) Kredit na telefonovanie si môže odsúdený zabezpečiť spôsobom určeným poskytovateľom telefonických služieb. Pri prepustení odsúdeného na slobodu poskytovateľ telefonických služieb odsúdenému nevyčerpaný kredit na telefonovanie vráti.

§ 40

Nakladanie s peňažnými prostriedkami a iné finančné operácie

(1) Ak táto vyhláška neustanovuje inak, odsúdený môže čerpať peňažné prostriedky v poradí podľa

a) § 28 ods. 4 zákona,

b) § 28 ods. 2 a ods. 3 písm. a) až d) zákona,

c) § 28 ods. 6 zákona

po ich predchádzajúcej výmene v banke alebo v pobočke zahraničnej banky.

(2) Ústav vydá na základe preukázateľnej žiadosti odsúdeného ceniny, cenné papiere a doklady preukazujúce existenciu účtu vedeného v banke alebo v pobočke zahraničnej banky, ktoré boli prevzaté a zaevidované odsúdenému v pokladnici ústavu, blízkej osobe alebo jeho advokátovi.

(3) Suma uhradeného výživného a pohľadávok tvorí kredit. Kredit sa zvyšuje úhradou výživného alebo pohľadávky z konta odsúdeného, zrážkou z čistej pracovnej odmeny odsúdeného na úhradu výživného alebo pohľadávky a úhradou zrealizovanou inou osobou na príjmový účet ústavu, poukázanou na úhradu pohľadávky spojenej s výkonom väzby alebo výkonom trestu, ktorá je v správe ústavu.

(4) Výšku kreditu znižuje čerpanie peňažných prostriedkov z konta odsúdeného, okrem úhrad uvedených v tretej a štvrtej vete. Výšku kreditu znižuje vrátená platba z úhrad pohľadávky alebo výživného. Výšku kreditu neznižujú dobrovoľné úhrady výživného alebo pohľadávky; úhrady liekov, zdravotníckych pomôcok, dietetických potravín a zdravotníckej starostlivosti, úhrady súdnych poplatkov, správnych poplatkov a notárskych poplatkov, poplatkov súvisiacich s poskytnutím informácií odsúdenému a nákupy kreditu na telefonovanie. Výšku kreditu neznižujú ústavom poskytnuté prostriedky na nákup ďalších potrieb osobnej hygieny a nákup základných a ďalších potrieb osobnej hygieny a základných potrieb na korešpondenciu podľa § 28 ods. 10 zákona.

(5) Kredit sa prenáša do ďalšieho obdobia.

(6) Odsúdený môže na základe preukázateľnej žiadosti raz mesačne poukázať peňažné prostriedky blízkej osobe alebo na úhradu nákladov, ktorých neuhradenie by odsúdenému spôsobilo ujmu. Výdavky spojené s poukázaním peňažných prostriedkov znáša odsúdený.

(7) Vyživovacie povinnosti a pohľadávky voči odsúdenému sa evidujú na základe právoplatného rozhodnutia súdu, exekučného príkazu, nariadenia výkonu rozhodnutia, rozhodnutia týkajúceho sa výkonu väzby alebo výkonu trestu a dohody podľa § 97k zákona.

(8) Ak odsúdený nemá súdom upravené vyživovacie povinnosti, môže zo svojho konta raz mesačne zaslať peňažné prostriedky v sume do 30 % zo životného minima10) vyživovaným osobám. Odoslanie peňažných prostriedkov zvyšuje kredit.

(9) Odsúdený môže čerpať peňažné prostriedky zo svojho konta podľa § 28 ods. 3 písm. e) zákona na

a) úhradu pohľadávky,

b) doplnenie predpokladanej sumy cestovného do miesta trvalého pobytu odsúdeného na území Slovenskej republiky a stravného na jeden deň,

c) nákup základných potrieb osobnej hygieny,

d) nákup ďalších potrieb osobnej hygieny,

e) výdavky spojené s udelením mimoriadneho voľna na opustenie ústavu alebo opustením ústavu,

f) nákup primeraného odevu a obuvi pred prepustením z výkonu trestu,

g) nákup základných potrieb na korešpondenciu,

h) nákup liekov, zdravotníckych pomôcok a dietetických potravín, ktoré nemožno poskytnúť na základe zdravotného poistenia bezplatne, a na úhradu nevyhnutných nákladov za služby súvisiace s poskytovaním zdravotnej starostlivosti.

(10) Pri prepustení z výkonu trestu sa odsúdenému vyplatí z pokladnice ústavu zostatok peňažných prostriedkov na konte. Ak ústav pri prepustení odsúdeného nemá v pokladnici k dispozícii dostatok peňažných prostriedkov, vyplatí sa odsúdenému najmenej suma podľa osobitného predpisu;10) zostávajúce peňažné prostriedky sa odsúdenému zašlú bez zbytočného odkladu na ním uvedenú adresu alebo účet vedený v banke alebo v pobočke zahraničnej banky.

(11) Ak ústav v čase prepustenia na slobodu eviduje voči odsúdenému neuhradenú pohľadávku spojenú s výkonom väzby a výkonom trestu, odsúdenému ústav stiahne na úhradu takejto pohľadávky alebo jej časti zo sumy peňažných prostriedkov vyššej, ako je suma podľa § 28 ods. 7 zákona.“.

**41.** Doterajší text§ 41 sa označuje ako odsek 1 a dopĺňa sa odsekom 2, ktorý znie:

„(2) Primeranosť výšky cien tovarov v predajni zriadenej v ústave kontroluje riaditeľom ústavu určený príslušník zboru a zástupcovia orgánov uvedených v § 96 a 97 zákona v čase, keď vykonávajú dozor alebo kontrolu v ústave.“.

**42.** V § 42 ods. 2 sa za slová „sa zaevidujú na“ vkladá slovo „osobné“.

**43.** V § 42 ods. 4 sa slovo „samostatne“ nahrádza slovom „individuálne“.

**44.** § 42 sadopĺňa odsekom 5, ktorý znie:

„(5) Ak je odsúdený premiestnený do iného zdravotníckeho zariadenia mimo pôsobnosti zboru, zabezpečuje jeho stráženie najbližší ústav alebo ústav na výkon väzby.“.

**45.** § 44 sa dopĺňa odsekom 11, ktorý znie:

„(11) Pokiaľ to podmienky v ústave umožňujú, tak sa odsúdený zaradený do vzdelávacích aktivít alebo resocializačných a výchovno-vzdelávacích programov umiestni do oddielu vyčleneného pre potreby študujúcich odsúdených. Pracovné zaradenie a ďalšie aktivity sú v tomto oddiele prispôsobené účasti odsúdených na vzdelávacích a resocializačno-výchovných aktivitách.“.

**46.** V § 45 odsek 2 znie:

„(2) Obsah kultúrno-osvetovej činnosti s odsúdenými upravujú ponukové listy kultúrno-osvetových činností pre diferenciačné skupiny a špecializované oddiele. Kultúrno-osvetová činnosť sa vykonáva v čase určenom časovým rozvrhom dňa alebo v čase osobného voľna odsúdeného.“.

**47.** V § 47 sa vypúšťajú odseky 2 a 3.

Doterajší odsek 4 sa označuje ako odsek 2.

**48.** V § 48 ods. 1 sa číslo „59“ nahrádza číslom „96“.

**49.** V § 49 odsek 2 znie:

„(2) Ak obhajca, advokát alebo iná osoba odsúdeného obhajuje alebo zastupuje, musí sa vždy preukázať písomným plnomocenstvom na zastupovanie, musí presne identifikovať konanie, v ktorom vystupuje odsúdený ako strana sporu alebo účastník konania a musí preukázať, že zvolený zástupca je v tomto konaní evidovaný ako zástupca odsúdeného. Ak s tým odsúdený súhlasí, tak sa predvedie za účelom udelenia plnomocenstva aj pred advokáta. Pri udeľovaní plnomocenstva je prítomný príslušník zboru.“.

**50.** Za § 51 sa vkladá § 51a, ktorý vrátane nadpisu znie:

„§ 51a

Poskytovanie psychologických a sociálnych služieb

(1) Psychológ ústavu poskytne odsúdenému na jeho žiadosť alebo na podnet príslušníka zboru alebo inej osoby potrebné psychologické služby, o čom urobí záznam.

(2) Sociálne poradenstvo poskytuje odsúdenému sociálny pracovník, o čom urobí záznam.“.

**51.** Za § 57 sa vkladá § 57a, ktorý vrátane nadpisu znie:

„§ 57a

Pracovná odmena a podmienky jej poskytovania

(1) Pracovnú odmenu odsúdeného zaradeného do práce tvorí

a) pracovná trieda,

b) príplatok za prácu nadčas,

c) príplatok za prácu v sobotu a v nedeľu,

d) príplatok za prácu vo sviatok,

e) príplatok za nočnú prácu,

f) príplatok za prácu v sťaženom a zdraviu škodlivom pracovnom prostredí,

g) osobný príplatok.

(2) Riaditeľ ústavu zaradí odsúdeného do pracovnej triedy podľa druhu vykonávanej práce v súlade s charakteristikami pracovných tried, kvalifikačnými predpokladmi, mierou zložitosti, zodpovednosti a namáhavosti práce podľa prílohy č. 2.

(3) Výška pracovnej triedy patrí odsúdenému po odpracovaní pracovného času14). Odsúdenému, ktorý je zaradený do práce na kratší pracovný čas alebo ktorý neodpracoval v kalendárnom mesiaci všetky pracovné dni, patrí pracovná trieda vo výške zodpovedajúcej odpracovanému času.

(4) Výška pracovnej triedy je stanovená percentuálnym podielom z minimálnej mzdy podľa osobitného predpisu,14a) a určuje sa ako 40,00 % pri prvej pracovnej triede; 43 % pri druhej pracovnej triede; 46 % pri tretej pracovnej triede; 76 % pri štvrtej pracovnej triede z minimálnej mzdy podľa osobitného predpisu,14a) a zaokrúhľujú sa na jedno desatinné miesto smerom nahor.

 (5) Za prácu nadčas patrí odsúdenému okrem pracovnej triedy aj príplatok vo výške 25 % jeho pracovnej triedy.

(6) Za prácu v sobotu a v nedeľu patrí odsúdenému okrem pracovnej triedy aj príplatok vo výške 25 % jeho pracovnej triedy.

(7) Za prácu v sviatok patrí odsúdenému okrem pracovnej triedy aj príplatok vo výške 100 % jeho pracovnej triedy.

(8) Za nočnú prácu patrí odsúdenému okrem pracovnej triedy aj príplatok vo výške 25 % jeho pracovnej triedy.

(9) Za prácu, pri ktorej sa vykonávajú pracovné činnosti podľa osobitného predpisu,14b) patrí odsúdenému okrem pracovnej triedy aj príplatok za prácu v sťaženom a zdraviu škodlivom pracovnom prostredí vo výške 25 % jeho pracovnej triedy.

(10) Za dosiahnutý pracovný výkon a kvalitne vykonanú prácu môže riaditeľ ústavu na základe predloženého návrhu priznať odsúdenému osobný príplatok až do výšky 70 % príslušnej pracovnej triedy, do ktorej je zaradený, až po uplynutí dvoch mesiacov od jeho zaradenia do práce.

(11) Ak odsúdený vykonáva prácu podľa normy spotreby práce, patrí mu za vykonanú prácu pracovná odmena podľa pracovnej triedy; ak odsúdený vlastným zavinením nesplnil normu spotreby práce, jeho pracovná odmena sa primerane zníži, za vyšší výkon normovanej práce v požadovanej kvalite patrí odsúdenému pracovná odmena primerane zvýšená o prekročenie normy spotreby práce.“.

Poznámky pod čiarou k odkazom 14 až 14b znejú:

„14) § 85 až 87 a § 91 až 93 Zákonníka práce v znení neskorších predpisov.

14a) zákon č. 663/2007 Z. z. o minimálnej mzde v znení neskorších predpisov.

14b) § 124 ods. 2 Zákonníka práce v znení neskorších predpisov.“.

**52.** § 62 vrátane nadpisu znie:

„§ 62

Disciplinárne tresty, rozsah disciplinárnej právomoci

Pedagóg môže odsúdenému uložiť disciplinárne tresty podľa § 52 ods. 3 zákona.“.

**53.** V § 64 ods. 1 písm. c) sa vypúšťajú slová „podľa hodnotenia rizika sociálneho zlyhania“.

**54.** V § 64 odsek 2 znie:

„(2) Hodnotenie podľa odseku 1 musí byť objektívne a konkrétne. V závere hodnotenia sa uvedie, či riaditeľ ústavu odporúča podmienečné prepustenie a či v prípade podmienečného prepustenia odporúča probačný dohľad a iné konkrétne obmedzenia a povinnosti, ktoré prepustený odsúdený musí počas skúšobnej doby plniť.“.

**55.** V § 65 odsek 1 znie:

„(1) Pri vypracúvaní hodnotenia odsúdeného na účely rozhodovania v konaní o milosť, o upustenie od výkonu zvyšku trestu, premene zvyšku trestu odňatia slobody na trest domáceho väzenia, o uloženie ochranného dohľadu a o umiestnenie do detenčného ústavu sa postupuje primerane podľa § 64.“.

**56.** V § 71 odsek 1 znie:

„(1) Návšteva sa uskutočňuje raz za týždeň spravidla bez priameho dozoru príslušníka zboru vo vyhradenej miestnosti, na voľnom priestranstve v ústave alebo formou videonávštevy.“.

**57.** V § 75 ods. 2 sa slovo „osobnej“ nahrádza slovami „vlastnej spodnej“.

**58.** Za § 75 sa vkladá § 75a, ktorý vrátane nadpisu znie:

„ § 75a

Výkon trestu matiek s deťmi

(1) Celodenná starostlivosť o vlastné dieťa u odsúdenej ženy umiestnenej v oddelení pre matky s deťmi zahŕňa najmä starostlivosť o zdravie dieťaťa a o jeho telesný, citový, rozumový a mravný vývoj, vrátane prípravy stravy, zabezpečenia hygieny, prania, žehlenia, udržiavania poriadku a aktívneho trávenia času s dieťaťom formou vychádzok, hier, výtvarných, hudobných a športových činností odpovedajúcich veku dieťaťa.

(2) Odsúdená žena je v oddelení pre matky s deťmi umiestnená samostatne. Dieťa je ubytované v izbe spolu s jeho matkou. V každej izbe je pre dieťa k dispozícii minimálne posteľ, prebaľovací pult, skriňa na detskú bielizeň, plienky a kozmetiku. Odsúdená žena má v oddelení k dispozícii kuchynku, kúpeľňu a miestnosť s práčkou a žehličkou. Súčasťou oddelenia je spoločenská miestnosť a ihrisko pre deti.

(3) Vývoj dieťaťa, o ktoré sa odsúdená žena v ústave stará sleduje, vedenie odsúdenej ženy k zodpovednej starostlivosti o dieťa a starostlivosť o dieťa v čase, kedy tak nemôže robiť odsúdená žena v ústave zabezpečuje personál ústavu zložený z pedagóga, zdravotnej sestry a psychológa.

(4) Bezprostredne po umiestnení dieťaťa k jeho matke je ústav povinný zabezpečiť prehliadku dieťaťa u poskytovateľa zdravotnej starostlivosti. Ústav rovnako zabezpečí priebežnú prehliadku kedykoľvek na žiadosť orgánu sociálnoprávnej ochrany detí a sociálnej kurately alebo odborného personálu pri podozrení na týranie, sexuálne zneužívanie alebo zanedbávanie starostlivosti o dieťa.“.

**59.** V § 77 ods. 1 sa vypúšťajú slová „okrem prípadov uvedených v § 78 ods. 2 zákona“.

**60.** V § 77 ods. 5 sa za slovo „vykonávať“ vkladajú slová „v špecializovanom oddiele podľa § 77 ods. 3 písm. b) až d) zákona alebo“.

**61.** § 78 a 79 vrátane nadpisov znejú:

„§ 78

Oddiel doživotných trestov

(1) Do oddielu doživotných trestov sa po umiestnení do určeného ústavu umiestni odsúdený, ktorému súd uložil doživotný trest a vo výkone väzby a výkone trestu

a) sa vyhrážal príslušníkovi zboru, zamestnancovi zboru, alebo fyzicky napadol príslušníka zboru alebo zamestnanca zboru,

b) vyrábal alebo prechovával predmety, ktoré boli vyrobené alebo prechovávané za účelom ohroziť život, zdravie alebo bezpečnosť osôb,

c) spáchal akýkoľvek násilný trestný čin,

d) sústavne porušuje ústavný poriadok, odmieta plniť svoje povinnosti, pôsobí na ostatných odsúdených v rozpore s účelom výkonu trestu, ohrozuje bezpečnosť príslušníkov zboru, odsúdených alebo iných osôb, ušiel z výkonu trestu, o útek sa pokúsil alebo ho pripravoval, nedovolene sa vzdialil z nestráženého pracoviska alebo otvoreného oddelenia počas výkonu trestu, bezdôvodne sa nevrátil z mimoriadneho voľna na opustenie ústavu, opustenia ústavu, vychádzky mimo ústav alebo voľného pohybu mimo ústav, alebo

e) proti ktorému sa vedie trestné stíhanie, je splnený dôvod väzby a súd rozhodol o primeranom uplatnení obmedzení.

(2) Do oddielu doživotných trestov sa po umiestnení do určeného ústavu môže umiestniť aj odsúdený, ktorému súd uložil doživotný trest a

a) ktorý sa dopustil trestného činu útoku na verejného činiteľa, alebo

b) u ktorého na základe záverov a odporúčaní psychologického vyšetrenia, poznania osobnostného narušenia a prognózy rizika násilného správania a rizika úteku existuje vysoké bezpečnostné riziko.

(3) Oddiel doživotných trestov sa zriaďuje v ústave s maximálnym stupňom stráženia, ktorý určí generálny riaditeľ zboru.

(4) Riaditeľ ústavu spravidla do 12 mesiacov od umiestnenia do určeného ústavu rozhodne, či odsúdený bude ďalej umiestnený v oddiele doživotných trestov.

(5) V oddiele doživotných trestov odsúdený

a) sa umiestňuje oddelene od ostatných odsúdených v bezpečnostnej cele,

b) sa mimo cely pohybuje pod dozorom príslušníka zboru a pri kontrole jeho pohybu a činnosti sa používajú putá,

c) ak je zaradený do práce, prácu vykonáva v cele, kde je ubytovaný, alebo v priestoroch oddielu určených na tento účel,

d) môže sa kontaktovať len s odsúdenými určenými pedagógom,

f) návštevu vykonáva spravidla bez priameho kontaktu.

§ 79

Oddiel špecializovaného zaobchádzania

(1) Oddiel špecializovaného zaobchádzania sa zriaďuje v ústave na základe rozhodnutia generálneho riaditeľa.

(2) Oddiel špecializovaného zaobchádzania sa zriaďuje pre odsúdených

a) s duševným ochorením, poruchou osobnosti alebo inými závažnými psychickými problémami vyžadujúcimi špecializované zaobchádzanie,

b) s problémami s adaptáciou na podmienky výkonu trestu.

(3) O umiestnení odsúdeného do oddielu špecializovaného zaobchádzania alebo zrušení umiestnenia môže rozhodnúť riaditeľ ústavu na návrh pedagóga, psychológa alebo psychiatra po predchádzajúcom prerokovaní v komisii.

(4) Pri zaobchádzaní s odsúdeným umiestneným do oddielu špecializovaného zaobchádzania podľa odseku 2 písm. a) sa uplatňuje najmä program intenzívnej liečebno-výchovnej starostlivosti, kde

a) odsúdený plní program zaobchádzania a zúčastňuje sa na organizácii a spravovaní oddielu; pritom sa prihliada na závažnosť stanovenej diagnózy a jeho psychický stav,

b) zaobchádzanie s odsúdeným je zamerané na jeho psychický stav a odstránenie problémov vo výkone trestu,

c) režim a organizácia aktivít sú prispôsobené osobnostným vlastnostiam odsúdených, psychickému stavu a liečbe,

d) sa uplatňujú špeciálno-pedagogické, poradenské a terapeutické metódy a skupinové a individuálne formy práce; ak to podmienky v ústave umožňujú a ak sa tým zlepší psychický stav odsúdeného, môže byť zaradený do práce na pracovisku v ústave,

e) sa odsúdený podľa psychického stavu môže zúčastňovať na aktivitách organizovaných pre celý ústav.

(5) Za odsúdeného podľa odseku 2 písm. b) sa považuje odsúdený,

a) ktorý nemá osvojené základné hygienické návyky a sociálne zručnosti,

b) ktorého intelektové schopnosti sa pohybujú v pásme subnormy a nižšie,

c) ktorý pre osobnostné vlastnosti nie je schopný vykonávať trest mimo špecializovaného oddielu,

d) u ktorého pre fyzické danosti a osobnostné vlastnosti možno predpokladať, že bude zneužívaný odsúdenými.

(6) Pri zaobchádzaní s odsúdeným umiestneným do oddielu špecializovaného zaobchádzania podľa odseku 5 sa uplatňuje ochranný program zaobchádzania, v rámci ktorého

a) odsúdený sa nezúčastňuje na jeho určení a zúčastňuje sa na organizácii a činnosti oddielu; pritom sa prihliada na úroveň jeho intelektových schopností a zručností,

b) zaobchádzanie je zamerané na nácvik hygienických návykov, sociálnych zručností, vytváranie pracovných návykov a zodpovednosti,

c) časový rozvrh dňa a organizácia aktivít sú prispôsobené osobnostným vlastnostiam odsúdených, intelektovým schopnostiam a sociálnym zručnostiam,

d) uplatňujú sa špeciálnopedagogické, poradenské, skupinové a individuálne formy práce,

e) odsúdeného možno zaradiť do práce na pracovisku v ústave, ak to podmienky v ústave umožňujú a odsúdený má na to predpoklady.

(7) V oddiele špecializovaného zaobchádzania sa zriaďuje miestnosť na terapeutickú činnosť a môže sa zriadiť aj kompenzačná miestnosť.

(8) Odsúdenému, ktorý bol umiestnený v oddiele špecializovaného zaobchádzania a pominuli dôvody na také umiestnenie, sa určí diferenciačná skupina podľa kritérií určených pre vnútornú diferenciáciu.“.

**62.** V § 80 sa vypúšťa odsek 1. Doterajšie odseky 2 a 3 sa označujú ako odseky 1 a 2.

**63.** V § 80 odsek 1 znie:

„(1) Okrem súdom nariadeného ochranného liečenia ambulantným alebo ústavným spôsobom počas výkonu trestu možno vykonať aj dobrovoľné protialkoholické liečenie, protitoxikomanické liečenie a sexuologické liečenie v určenom psychiatrickom oddelení v ústave alebo v nemocnici pre obvinených a odsúdených (ďalej len „psychiatrické oddelenie“).“.

**64.** V § 89 odsek 1 znie:

„(1) Oddiel s bezpečnostným režimom sa zriaďuje v ústave na základe rozhodnutia generálneho riaditeľa. Riaditeľ ústavu rozhoduje o zriadení bezpečnostnej cely.“.

**65.** V § 89 ods. 2 sa za slovo „dvojmiestnej“ vkladá slovo „bezpečnostnej“.

**66.** V § 89 sa za odsek 6 vkladá nový odsek 7, ktorý znie:

„(7) Odsúdenému, ktorý bol umiestnený v oddiele s bezpečnostným režimom a pominuli dôvody na také umiestnenie, sa určí diferenciačná skupina podľa kritérií určených pre vnútornú diferenciáciu.“.

Doterajší odsek 7 sa označuje ako odsek 8.

**67.** § 90 vrátane nadpisu znie:

„§ 90

Osobitný oddiel

Osobitný oddiel sa zriaďuje podľa potreby v určenom ústave; o zriadení oddielu rozhoduje generálny riaditeľ.“.

**68.** V § 91 odsek 4 znie:

„(4) U odsúdeného umiestneného v uzavretom oddiele sa neuplatňujú zmiernenia vyplývajúce z umiestnenia v príslušnej diferenciačnej skupine podľa tejto vyhlášky.“.

**69.** Nadpis § 92 znie:

„Oddiel odsúdených seniorov a odsúdených so zdravotným postihnutím“.

**70.** V § 92 odsek 1 znie:

„(1) Oddiel odsúdených seniorov a odsúdených so zdravotným postihnutím sa zriaďuje v ústave na základe rozhodnutia generálneho riaditeľa.“.

**71.** V § 92 sa slová „do oddielu odsúdených so zdravotným postihnutím“ nahrádzajú slovami „do oddielu odsúdených seniorov a odsúdených so zdravotným postihnutím“.

**72.** V § 93 ods. 1 prvá veta znie: „Výstupný oddiel, výstupná izba alebo cela sa zriaďuje v ústave na základe rozhodnutia generálneho riaditeľa.“.

**73.** V § 93 ods. 2 sa vypúšťa písmeno b).

Doterajšie písmeno c) sa označuje ako písmeno b).

**74.** V § 93 ods. 2 písm. b) prvom bode sa bodkočiarka nahrádza čiarkou a vypúšťa sa veta za bodkočiarkou.

**75.** V § 97 sa vypúšťa odsek 3.

Doterajšie odseky 4 a 5 sa označujú ako odseky 3 a 4.

**76.** V § 97 ods. 4 sa slová „§ 76 ods. 2“ nahrádzajú slovami „§ 76 ods. 3“.

**77.** § 97 sa dopĺňa odsekom 5, ktorý znie:

„(5) Za doklad, ktorým sa potvrdzuje, že odsúdený žil pred nástupom do výkonu trestu v spoločnej domácnosti ako druh a družka, sa okrem potvrdenia o prihlásení k pobytu považuje akýkoľvek doklad, z ktorého vyplýva, že tieto osoby žili v spoločnej domácnosti a zdieľali náklady na jej chod. Pre preukázanie vzťahu blízkych osôb rovnako postačuje skutočnosť, že odsúdený a iná osoba sú rodičmi spoločného dieťaťa a rodičovstvo je uvedené v rodnom liste dieťaťa.“.

**76.** V prílohe sa slovo „Návšteva“ nahrádza slovami „Fyzická návšteva“.

**77.** V prílohe sa na konci pripájajú slová:

„Videonávšteva:

1. Videonávštevu je možné uskutočniť ako párový videohovor medzi odsúdeným a návštevníkom.

2. Počas videonávštevy nie je povolené videohovor presmerovať, používať chat, zdieľať informácie s hanlivým obsahom, informácie, ktoré môžu narušiť účel výkonu trestu a informácie, ktorých obsah zakladá podozrenie z páchania trestnej činnosti, odosielať alebo prijímať súbory, zdieľať obrazovku, vyhotovovať si obrazové a zvukové záznamy.“.

**78.** Doterajšia príloha sa označuje ako príloha č. 1 a dopĺňa sa príloha č. 2, ktorá vrátane nadpisu znie:

„Príloha č. 2

k vyhláške č. 368/2008 Z. z

CHARAKTERISTIKY PRACOVNÝCH TRIED ODSÚDENÝCH ZARADENÝCH DO PRÁCE

**1. pracovná trieda**

Kvalifikačný predpoklad: neustanovuje sa (poučenie).

Výkon pomocných prác, ktoré si vyžadujú len poučenie na plnenie presných postupov a pokynov, s malou zmyslovou záťažou a bežnou fyzickou a psychickou námahou a bez ďalších väzieb na iné činnosti.

**2. pracovná trieda**

Kvalifikačný predpoklad: neustanovuje sa (odborné zaškolenie alebo zaučenie).

Výkon prípravných, pomocných alebo prevádzkovo-manipulačných prác, ktorý si vyžaduje potrebné odborné zaškolenie alebo zaučenie, spravidla s bežnou alebo zvýšenou fyzickou námahou vrátane zvýšeného rizika pracovného úrazu, bežnou psychickou a zmyslovou záťažou a menšími väzbami na ďalšie činnosti.

**3. pracovná trieda**

Kvalifikačný predpoklad: stredné odborné vzdelanie, úplné stredné odborné vzdelanie alebo vyššie odborné vzdelanie, a ak to vyžaduje samostatný výkon prác, tak aj odborná spôsobilosť.22)

Samostatný výkon ucelených rutinných, obslužných alebo remeselných prác alebo opakovaných kontrolovateľných administratívnych, administratívno-technických alebo prevádzkovo-manipulačných prác podľa určených postupov alebo podrobných prevádzkových režimov s určitými ďalšími prevádzkovými nadväznosťami, s rizikom pracovného úrazu a zvýšenou fyzickou alebo psychickou záťažou.

**4. pracovná trieda**

Kvalifikačný predpoklad: vysokoškolské vzdelanie prvého stupňa alebo druhého stupňa so zodpovedajúcou špecializáciou.

Výkon samostatných, osobitne náročných, odborných a špecializovaných prác podmienený voľbou správneho postupu, pričom sa nesmie vybočiť z alternatívnych technických, technologických, prevádzkových, ekonomických, administratívnych a iných postupov vrátane dodržania nadväznosti na iné činnosti s možnými dôsledkami na úsek činnosti ústavu.“.

Poznámka pod čiarou k odkazu 22 znie:

„22) Napríklad vyhláška Ministerstva práce, sociálnych vecí a rodiny Slovenskej republiky č. 508/2009 Z. z., ktorou sa ustanovujú podrobnosti na zaistenie bezpečnosti a ochrany zdravia pri práci s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia.“.

**Čl. II**

Táto vyhláška nadobúda účinnosť 1. januára 2023, okrem čl. I bodov 12, 13 a 15, ktoré nadobúdajú účinnosť 1. januára 2024.